CELEX: 52017PC0241
Language: lt
Date: 2017-05-23
Title: Pasiūlymas TARYBOS ĮGYVENDINIMO SPRENDIMAS kuriuo dėl Komorų Sąjungos iš dalies keičiamos Įgyvendinimo sprendimo 2014/170/ES, kuriuo sudaromas trečiųjų šalių, nebendradarbiaujančių kovojant su neteisėta, nedeklaruojama ir nereglamentuojama žvejyba, sąrašas

EUROPOS KOMISIJA
            Briuselis, 2017 05 23
            COM(2017) 241 final
            2017/0096(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo dėl Komorų Sąjungos iš dalies keičiamos Įgyvendinimo sprendimo 2014/170/ES, kuriuo sudaromas trečiųjų šalių, nebendradarbiaujančių kovojant su neteisėta, nedeklaruojama ir nereglamentuojama žvejyba, sąrašas
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Pasiūlymo pagrindas ir tikslai
            
            
               Šis pasiūlymas susijęs su 2008 m. rugsėjo 29 d. Tarybos reglamento (EB) Nr. 1005/2008, nustatančio Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiančio reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinančio reglamentus (EB) Nr. 1093/94 ir (EB) Nr. 1447/1999
                  1
               , (toliau – NNN žvejybos reglamentas) taikymu.
            
            
               Bendrosios aplinkybės
            
            
               Šis pasiūlymas pateikiamas atsižvelgiant į NNN žvejybos reglamento įgyvendinimą ir yra parengtas remiantis tyrimo ir dialogo procedūromis, atliktomis pagal NNN žvejybos reglamente nustatytus esminius ir procedūrinius reikalavimus; tuo reglamentu, inter alia, numatoma, kad visos šalys turėtų vykdyti pagal tarptautinę teisę joms, kaip vėliavos, uosto, pakrantės ar rinkos valstybėms, tenkančias pareigas siekiant užkirsti kelią NNN žvejybai, atgrasyti nuo jos ir ją panaikinti.
            
            
               Pasiūlymo srityje galiojančios nuostatos
            
            
               2015 m. spalio 1 d. Komisijos sprendimas dėl pranešimo trečiajai šaliai, kad ji gali būti pripažinta trečiąja šalimi, nebendradarbiaujančia kovojant su neteisėta, nedeklaruojama ir nereglamentuojama žvejyba (OL C 324, 2015 10 2, p. 6).
            
            
               2017 m. gegužės 23 d. Komisijos įgyvendinimo sprendimas, kuriuo Komorų Sąjunga pripažįstama trečiąja šalimi, nebendradarbiaujančia kovojant su neteisėta, nedeklaruojama ir nereglamentuojama žvejyba (OL C XXXX, 2017 XX XX, p. …).
            
            
               Suderinamumas su kitomis Sąjungos politikos sritimis ir tikslais
            
            
               Netaikoma.
            
            
               2.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Konsultacijos su suinteresuotosiomis šalimis
            
            
               Atliekant tyrimo ir dialogo procedūras, susijusios suinteresuotosios šalys turėjo galimybę ginti savo interesus, remdamosi NNN žvejybos reglamento nuostatomis.
            
            
               Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               Poveikio vertinimas
            
            
               Šis pasiūlymas parengtas įgyvendinant NNN žvejybos reglamentą.
            
            
               NNN žvejybos reglamente nėra nuostatų dėl bendro poveikio vertinimo, tačiau jame pateikiamas išsamus įvertintinų sąlygų sąrašas.
            
         
         
            
               3.TEISINIAI PASIŪLYMO ASPEKTAI
            
            
               Siūlomų veiksmų santrauka
            
            
               2015 m. spalio 1 d. Komisijos sprendimu Komisija pranešė Komorams, kad Komisija mano, jog juos galima pripažinti nebendradarbiaujančia šalimi pagal NNN žvejybos reglamentą. 
            
            
               Komisija Komorų atžvilgiu ėmėsi veiksmų. Tai, inter alia, veiksmai, kuriais išdėstomos jos veiksmų priežastys, šaliai suteikiama galimybė atsakyti ir pateikti paneigiančius įrodymus, teisė paprašyti papildomos informacijos ir ją pateikti, siūlomas veiksmų planas padėčiai ištaisyti, taip pat suteikiama pakankamai laiko atsakyti ir pagrįstas laikotarpis padėčiai ištaisyti. 
            
            
               2017 m. gegužės 23 d. Komisijos įgyvendinimo sprendimu Komisija pripažino Komorus trečiąja šalimi, kurią Komisija laiko nebendradarbiaujančia trečiąja šalimi pagal NNN žvejybos reglamentą.
            
            
               Pridedamas Tarybos įgyvendinimo sprendimo pasiūlymas grindžiamas išvadomis, kuriomis patvirtinta, kad Komorai nevykdo pagal tarptautinę teisę jiems, kaip vėliavos, uosto, pakrantės ar rinkos valstybei, tenkančių pareigų. 
            
            
               Todėl Tarybai siūloma priimti pridedamą sprendimo pasiūlymą.
            
            
               Teisinis pagrindas
            
            
               2008 m. rugsėjo 29 d. Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią NNN žvejybai, atgrasyti nuo jos ir ją panaikinti.
            
            
               Subsidiarumo principas
            
            
               Pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas.
            
            
               Proporcingumo principas
            
            
               Pasiūlymas atitinka proporcingumo principą dėl toliau nurodytų priežasčių.
            
            
               Veiksmų pobūdis yra aprašytas NNN žvejybos reglamente, nesuteikiant galimybės taikyti nacionalinį sprendimą.
            
            
               Nurodymai dėl Sąjungai, šalių vyriausybėms, regionų ir vietos valdžios institucijoms, ekonominės veiklos vykdytojams ir piliečiams tenkančios finansinės bei administracinės naštos mažinimo ir jos proporcingumo pasiūlymo tikslui netaikomi.
            
            
               Pasirinkta priemonė
            
            
               Siūloma priemonė – sprendimas.
            
            
               Kitos priemonės būtų netinkamos dėl šios priežasties:
            
            
               kitos priemonės būtų netinkamos, nes NNN žvejybos reglamente alternatyvių galimybių nenumatyta.
            
            
               4.POVEIKIS BIUDŽETUI 
            
         
         
            
               Pasiūlymas neturi poveikio Sąjungos biudžetui.
            
            
               2017/0096 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo dėl Komorų Sąjungos iš dalies keičiamos Įgyvendinimo sprendimo 2014/170/ES, kuriuo sudaromas trečiųjų šalių, nebendradarbiaujančių kovojant su neteisėta, nedeklaruojama ir nereglamentuojama žvejyba, sąrašas
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2008 m. rugsėjo 29 d. Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantį reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantį reglamentus (EB) Nr. 1093/94 ir (EB) Nr. 1447/1999
                  2
               , ypač į jo 33 straipsnio 1 dalį,
            
            
               atsižvelgdama į Europos Komisijos pateiktą pasiūlymą, 
            
            
               kadangi:
            
            
               1.ĮVADAS
            
            
               (1)Reglamentu (EB) Nr. 1005/2008 (NNN žvejybos reglamentu) nustatoma Sąjungos sistema, kuria siekiama užkirsti kelią neteisėtai, nedeklaruojamai ir nereglamentuojamai (NNN) žvejybai, atgrasyti nuo jos ir ją panaikinti.
            
            
               (2)NNN žvejybos reglamento VI skyriuje nustatyta tvarka, pagal kurią šalys pripažįstamos nebendradarbiaujančiomis trečiosiomis šalimis, imamasi veiksmų šalių, pripažintų nebendradarbiaujančiomis trečiosiomis šalimis, atžvilgiu, sudaromas nebendradarbiaujančių trečiųjų šalių sąrašas, išbraukiama iš nebendradarbiaujančių trečiųjų šalių sąrašo, nebendradarbiaujančių trečiųjų šalių sąrašas viešinamas ir imamasi neatidėliotinų priemonių.
            
            
               (3)2014 m. kovo 24 d. Taryba priėmė Tarybos įgyvendinimo sprendimą 2014/170/ES, kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti.
            
            
               (4)Pagal NNN žvejybos reglamento 32 straipsnį 2015 m. spalio 1 d. sprendimu (toliau – 2015 m. spalio 1 d. sprendimas)
                  3
                Komisija pranešė Komorų Sąjungai (toliau – Komorai), kad ji gali būti pripažinta šalimi, kurią Komisija laiko nebendradarbiaujančia trečiąja šalimi.
            
            
               (5)2015 m. spalio 1 d. sprendime Komisija pateikė informaciją apie tokį galimą pripažinimą pagrindžiančius esminius faktus ir aplinkybes.
            
            
               (6)Apie sprendimą buvo pranešta Komorams ir nusiųstas raštas, kuriame jiems siūloma glaudžiai bendradarbiaujant su Komisija įgyvendinti veiksmų planą, kad būtų pašalinti nustatyti trūkumai.
            
            
               (7)Komisija paragino Komorus visų pirma: i) imtis visų reikiamų priemonių Komisijos pasiūlytame veiksmų plane numatytiems veiksmams įgyvendinti; ii) įvertinti Komisijos pasiūlytame veiksmų plane numatytų veiksmų įgyvendinimą; ir iii) kas šešis mėnesius pateikti Komisijai išsamią ataskaitą ir joje įvertinti kiekvieno veiksmo įgyvendinimą, inter alia, atsižvelgiant į to veiksmo ir (arba) bendrą veiksmų veiksmingumą užtikrinant, kad žuvininkystės kontrolės sistema atitiktų visus reikalavimus.
            
            
               (8)Komorams buvo suteikta galimybė raštu ir žodžiu atsakyti į 2015 m. spalio 1 d. sprendimą ir kitą svarbią Komisijos pateiktą informaciją, leidžiant pateikti įrodymų 2015 m. spalio 1 d. sprendime išdėstytiems faktams paneigti ar papildyti. Buvo užtikrinta Komorų teisė paprašyti papildomos informacijos ar ją pateikti.
            
            
               (9)Savo sprendimu ir 2015 m. spalio 1 d. raštu Komisija pradėjo dialogą su Komorais ir pabrėžė, kad, jos nuomone, šešių mėnesių laikotarpio iš esmės pakanka susitarti.
            
         
         
            
               (10)Komisija toliau rinko ir tikrino visą, jos nuomone, būtiną informaciją. Komorų pastabos žodžiu ir raštu, pateiktos priėmus 2015 m. spalio 1 d. sprendimą, buvo apsvarstytos ir į jas buvo atsižvelgta Komorai apie Komisijos svarstymus buvo nuolat informuojami žodžiu ar raštu.
            
            
               (11)Tačiau, Komisijos manymu, Komorai 2015 m. spalio 1 d. sprendime nurodytų susirūpinimą keliančių klausimų pakankamai neišsprendė ir trūkumų nepašalino, o veiksmų plane pasiūlytos priemonės nebuvo visiškai įgyvendintos.
            
            
               (12)Todėl Komisijos įgyvendinimo sprendimu 2017/xxx/ES
                  4
                Komisija Komorus pripažino trečiąja šalimi, nebendradarbiaujančia kovojant su NNN žvejyba.
            
            
               (13)Remiantis Komisijos atliktomis tyrimo ir dialogo procedūromis, įskaitant susirašinėjimą ir surengtus susitikimus, ir atsižvelgiant į priežastis, kuriomis pagrįstas 2015 m. spalio 1 d. sprendimas ir Komisijos įgyvendinimo sprendimas 2017/xxx/ES, tikslinga Komorus įtraukti į trečiųjų šalių, nebendradarbiaujančių kovojant su NNN žvejyba, sąrašą.
            
            
               (14)Pagal NNN žvejybos reglamento 34 straipsnio 1 dalį Komisijos siūlymu Taryba kvalifikuota balsų dauguma turi išbraukti trečiąją šalį iš nebendradarbiaujančių trečiųjų šalių sąrašo, jeigu ta šalis įrodo, kad jos įtraukimą į sąrašą lėmusi padėtis yra ištaisyta. Priimant sprendimą dėl išbraukimo taip pat turi būti atsižvelgiama į tai, ar atitinkamos sąraše nurodytos trečiosios šalys ėmėsi konkrečių priemonių, kuriomis būtų galima užtikrinti ilgalaikį padėties pagerėjimą.
            
            
               2.KOMORAMS TAIKOMA TVARKA
            
            
               (15)Pagal NNN žvejybos reglamento 32 straipsnį 2015 m. spalio 1 d. Komisija informavo Komorus, kad svarsto galimybę pripažinti juos nebendradarbiaujančia trečiąja šalimi, ir paragino Komorus glaudžiai bendradarbiaujant su Komisijos tarnybomis įgyvendinti veiksmų planą 2015 m. spalio 1 d. sprendime nurodytiems trūkumams pašalinti. Nuo tada, kai buvo priimtas tas sprendimas, Komorai pateikė savo nuomonę raštu ir susitiko su Komisijos atstovais aptarti atitinkamų klausimų. Komisija Komorams raštu pateikė svarbią informaciją. Komisija toliau rinko ir tikrino visą, jos nuomone, būtiną informaciją. Komorų pastabos žodžiu ir raštu, pateiktos priėmus 2015 m. spalio 1 d. sprendimą, buvo apsvarstytos ir į jas buvo atsižvelgta, o apie Komisijos svarstymus Komorai nuolat buvo informuojami raštu ar žodžiu. Komisijos manymu, Komorai 2015 m. spalio 1 d. sprendime nurodytų susirūpinimą keliančių klausimų pakankamai neišsprendė ir trūkumų nepašalino, o veiksmų plane pasiūlytos priemonės nebuvo visiškai įgyvendintos.
            
            
               3.KOMORŲ PRIPAŽINIMAS NEBENDRADARBIAUJANČIA TREČIĄJA ŠALIMI
            
            
               (16)2015 m. spalio 1 d. sprendime Komisija nagrinėjo Komorų pareigas ir įvertino, ar Komorai, kaip vėliavos, uosto, pakrantės ar rinkos valstybė, laikosi savo tarptautinių įsipareigojimų. Atlikdama tą peržiūrą, Komisija atsižvelgė į NNN žvejybos reglamento 31 straipsnio 4–7 dalyse nurodytus kriterijus.
            
            
               (17)Atsižvelgdama į 2015 m. spalio 1 d. sprendime nustatytus faktus, Komorų pateiktą su jais susijusią svarbią informaciją, pasiūlytą veiksmų planą ir priemones, kurių imtasi padėčiai ištaisyti, Komisija išnagrinėjo, ar Komorai laikosi įsipareigojimų.
            
            
               (18)Pagrindiniai Komisijos nustatyti trūkumai buvo susiję su atvejais, kai įsipareigojimai pagal tarptautinę teisę nebuvo vykdomi, visų pirma, nebuvo patvirtinta tinkama teisinė sistema ir registravimo bei licencijų išdavimo procedūros, Komorų valdžios institucijos nebendradarbiavo ir nesidalino informacija nei tarpusavyje, nei su trečiosiomis šalimis, kuriose Komorų laivai vykdo veiklą, taip pat nebuvo tinkamos ir veiksmingos stebėsenos bei atgrasomųjų sankcijų sistemos. Kiti nustatyti trūkumai yra platesne prasme susiję su tarptautinių įsipareigojimų, įskaitant regioninių žuvininkystės valdymo organizacijų (RŽVO) rekomendacijas bei rezoliucijas, laikymusi. Taip pat nustatyta, kad nesilaikoma atitinkamų institucijų rekomendacijų ir rezoliucijų, pavyzdžiui, Jungtinių Tautų tarptautinio neteisėtos, nedeklaruojamos ir nereglamentuojamos žvejybos prevencijos veiksmų plano (angl. IPOA IUU) ir FAO neprivalomųjų vėliavos valstybės veiksmų gairių. Tačiau tai, kad nesilaikoma neprivalomų rekomendacijų ir rezoliucijų, buvo laikoma tik papildomu įrodymu, o ne pagrindu pripažinti nebendradarbiaujančia šalimi.
            
            
               (19)Įgyvendinimo sprendimu 2017/xxx/ES Komisija pripažino Komorus nebendradarbiaujančia trečiąja šalimi pagal NNN žvejybos reglamentą.
            
            
               (20)Dėl galimų Komorų, kaip besivystančios šalies, apribojimų pažymima, kad Komorų išsivystymo lygis gali kenkti šalies žuvininkystės valdymo plėtros būklei ir apskritai su juo susijusiai veiklai. Tačiau, atsižvelgiant į nustatytų Komorų trūkumų pobūdį, jų išsivystymo lygiu negalima visiškai pateisinti ar kitaip pagrįsti bendrų jų, kaip vėliavos, uosto, pakrantės ar rinkos valstybės, žuvininkystės srities veiklos rezultatų ir to, kad jie ėmėsi nepakankamų veiksmų, kuriais siekiama užkirsti kelią NNN žvejybai, atgrasyti nuo jos ir ją panaikinti.
            
            
               (21)Atsižvelgiant į 2015 m. spalio 1 d. sprendimą ir 2017 m. gegužės 23 d. Įgyvendinimo sprendimą 2017/xxx/ES bei Komisijos palaikomą dialogą su Komorais ir jo rezultatus, galima daryti išvadą, kad Komorų veiksmai, kurių jie ėmėsi, atsižvelgiant į jų, kaip vėliavos valstybės, įsipareigojimus, yra nepakankami, kad būtų laikomasi Jungtinių Tautų jūrų teisės konvencijos 63, 64, 91, 94, 117 ir 118 straipsnių.
            
            
               (22)Taigi, Komorai nevykdo pagal tarptautinę teisę jiems, kaip vėliavos valstybei, tenkančių pareigų imtis veiksmų siekiant užkirsti kelią NNN žvejybai, atgrasyti nuo jos ir ją panaikinti.
            
            
               4.NEBENDRADARBIAUJANČIŲ TREČIŲJŲ ŠALIŲ SĄRAŠO SUDARYMAS
            
            
               (23)Remiantis padarytomis išvadomis dėl Komorų, ta šalis pagal NNN žvejybos reglamento 33 straipsnį turėtų būti įtraukta į nebendradarbiaujančių trečiųjų šalių sąrašą, nustatytą Įgyvendinimo sprendimu 2014/170/ES. Todėl Įgyvendinimo sprendimas 2014/170/ES turėtų būti atitinkamai iš dalies pakeistas.
            
            
               (24)Komorų įtraukimas į trečiųjų šalių, nebendradarbiaujančių kovojant su NNN žvejyba, sąrašą reiškia, kad bus taikomos NNN žvejybos reglamento 38 straipsnyje nustatytos priemonės. NNN žvejybos reglamento 38 straipsnio 1 dalyje numatyta galimybė uždrausti importuoti su nebendradarbiaujančių šalių vėliavomis plaukiojančių laivų sužvejotus žuvininkystės produktus. Komorų atveju tas draudimas turėtų apimti visus žuvų išteklius ir rūšis, kaip apibrėžta NNN žvejybos reglamento 2 straipsnio 8 dalyje, nes priimtų tinkamų kovos su NNN žvejyba priemonių trūkumas, dėl kurio Komorai buvo pripažinti nebendradarbiaujančia trečiąja šalimi, nėra susijęs tik su konkrečiais žuvų ištekliais ar rūšimis.
            
            
               (25)Pažymėtina, kad dėl NNN žvejybos, inter alia, išeikvojami žuvų ištekliai, nyksta jūrų buveinės, kenkiama jūros išteklių išsaugojimui ir tausiam naudojimui, iškreipiama konkurencija, kyla pavojus apsirūpinimo maistu saugumui, nepalankioje padėtyje atsiduria sąžiningi žvejai ir silpnėja pakrančių bendruomenės. Atsižvelgiant į su NNN žvejyba susijusių problemų mastą būtina, kad Sąjunga kuo greičiau įgyvendintų veiksmus Komorų, kaip nebendradarbiaujančios trečiosios šalies, atžvilgiu. Todėl šis sprendimas turėtų įsigalioti kitą dieną po jo paskelbimo Europos Sąjungos oficialiajame leidinyje.
            
            
               (26)Jeigu Komorai įrodys, kad padėtis, dėl kurios jie pateko į sąrašą, ištaisyta, Komisijos siūlymu Taryba kvalifikuota balsų dauguma išbrauks Komorus iš nebendradarbiaujančių trečiųjų šalių sąrašo, remdamasi NNN žvejybos reglamento 34 straipsnio 1 dalimi. Priimant sprendimą dėl išbraukimo taip pat turėtų būti atsižvelgiama į tai, ar Komorai ėmėsi konkrečių priemonių, kuriomis būtų galima užtikrinti ilgalaikį padėties pagerėjimą,
            
         
         
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Komorų Sąjunga įtraukiama į Įgyvendinimo sprendimo 2014/170/ES priedą.
            
            
               2 straipsnis
            
            
               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 286, 2008 10 29, p. 1.
               
               
                  
                     (2)
                  OL L 286, 2008 10 29, p. 1.
               
               
                  
                     (3)
                  2015 m. spalio 1 d. Komisijos sprendimas dėl pranešimo trečiajai šaliai, kad ji gali būti pripažinta trečiąja šalimi, nebendradarbiaujančia kovojant su neteisėta, nedeklaruojama ir nereglamentuojama žvejyba (
                  
                     OL C 324, 2015 10 2, p. 6
                  
                  ).
               
               
                  
                     (4)
                  2017 m. gegužės 23 d. Komisijos įgyvendinimo sprendimas 2017/xxx/ES, kuriuo Komorų Sąjunga pripažįstama trečiąja šalimi, nebendradarbiaujančia kovojant su neteisėta, nedeklaruojama ir nereglamentuojama žvejyba (OL L xx, 2017 mm dd. , p. x).